《咏史三十一首 其三十》
明代·黄毓祺

二十四郡中，无一义士肝。颜某作何状，乃能砥波澜。

奉表诣灵武，途梗待蜡丸。遣人颁赦书，诸道扬旌竿。

然则李郭功，首倡繇平原。衣黄与衣白，布衣相周旋。

风雨夜对床，清旭联征鞍。咄嗟收两京，大小咨长源。

论功范蠡上，绝胜齐鲁连。惜也北伐谋，弗获邀转环。

在昔曾南丰，祠记金石镌。势穷义必死，中材或勉焉。

颠跌至七八，历忤诸巨奸。顾虑绝秋毫，其大斯足观。

在昔宋子京，传赞垂简编。详计近忠悃，轻去几高骞。

素为权倖猜，自免智可言。有唐之异人，一代谁比肩。

世称二老者，亦玄亦复禅。愚谓出世姿，盖繇天性然。

鲁公寄托深，不系麻姑坛。一剑岂不快，掘坎徒多端。

积薪灌以油，趋赴甘熬煎。老臣罪当死，大梁匪长安。

贼耳何敕为，谈笑归重泉。君臣有至性，顶踵非所怜。

邺侯奇特事，不系参懒残。朗诵黄台瓜，岂鸣既往冤。

一摘无再摘，广平赖以全。既知肃宗急，聊为卿迁延。

慈孝卒如初，乞骸愿还山。至性相感悟，处人父子閒。

是乃活浮屠，是乃真神仙。奉天困经月，粝米亦告罄。

缒人于城下，夜采芜菁进。西平倍道援，围解贼兵遁。

杞逼怀光反，车驾复蹭蹬。长安宗庙在，扫洒固臣分。

诸将皆从行，灭贼谁与任。人情方扰扰，徒以忠义奋。

处二强寇间，孤军气逾竞。百口时陷贼，所亲寄闻问。

尔敢为贼间，立刻斩之徇。盛夏衣裘褐，击如鹰隼俊。

先声走怀光，泚血模糊喷。进屯含元殿，旋下军中令。

某幸与公等，室家相见近。请约五日内，无得通家信。

公私各安堵，一洗甲兵净。露布上行在，臣巳清宫禁。

寝园尚如昨，钟篪曾不震。天心爱社稷，是故生李晟。

朕何德以堪，潸然泪交迸。道傍拜稽首，贼平贺主圣。

所愧收复晚，迄今始报命。皇帝文高古，太子书瘦硬。

立碑东渭桥，岂非一时盛。未几反閒入，延赏工设阱。

痛哭目为肿，恳恻解方镇。乃至请为僧，谮人亦巳甚。

功名多忧畏，君子宜谛听。

作者简介：黄毓祺（1579－1649），明末抗清义士。字介之，号大愚，南直隶常州府江阴县(今属江苏省)人。天启间贡生。明亡，参加江阴抗清守城战斗，后潜往城外，谋求援兵。城破，伏处乡间，伺机再起。次年在浙江舟山起师抗清失败，逃至泰州一寺庙被捕入狱，因不肯屈服，死于南京狱中。